Meer as 1 000 lyke in Gauteng-lykshuise nie uitgekenArgieffoto Altesaam 1 117 van die 17 940 lyke in Gauteng se 10 lykshuise is in die afgelope boekjaar nie uitgeken nie. Volgens Jack Bloom, die DA se woordvoerder van gesondheid in Gauteng, is die syfers deur Bandile Masuku, Gautengse LUR vir gesondheid, bekend gemaak nadat hy ŉ vraag by die Gautengse wetgewer hieroor ingedien het. Die syfers is vir die boekjaar April 2018 tot Maart 2019. Die grootste getal lyke wat nie uitgeken is nie, was by die Johannesburg-lykshuis (360), gevolg deur 115 ongeïdentifiseerde lyke by die Germiston-lykshuis, 107 by die Roodepoort-lykshuis, 106 by die Diepkloof-lykshuis en 105 ongeïdentifiseerde lyke by die Springs-lykshuis. In die GaRankuwa-lykshuis is 73 lyke nie geïdentifiseer nie, 71 in die Pretoria-lykshuis, 18 in die Heidelberg-lykshuis, 16 in die Bronkhorstspruit-lykshuis en 10 ongeïdentifiseerde lyke in die Carletonville-lykshuis. Bloom het gesê Masuku het ook bekend gemaak dat 18 lyke uitgeken is, maar nog nie opgeëis is nie. “Dit is ŉ menslike tragedie wat groter aandag verdien. Die meeste sterftes is weens misdaad en padongelukke. Dit is tragies dat baie gesinne nie van die lot van hul geliefdes weet nie, omdat hulle anoniem begrawe is ná ŉ gewelddadige dood.” Volgens Bloom vra hy al jare lank vrae oor dié kwessie en sukkel die departement al sedert 2006 om ŉ internetstelsel te ontwikkel wat mense sal help om liggame te identifiseer. “Qedani Mahlangu, voormalige Gautengse LUR vir gesondheid, het belowe dat die stelsel in 2016 al ingestel sou wees. Masuku het intussen wel gesê ‘die funksionaliteit van die webwerf sal moontlik wees sodra die inligtingstelsel vir lykshuise ingestel is, wat na verwagting einde Oktober 2019 sal wees’. Die internetstelsel behoort volgens Masuku aan die begin van die 2020-’21-boekjaar in werking te wees.”